ภัยมัลแวร์ของธนาคาร
กรณีโจรต่างชาติเจาะระบบเอทีเอ็มของธนาคารออมสินในหลายพื้นที่ได้เงินไปกว่า 12 ล้านบาท
3 ก.ย. 2559

โดย...แบงก์กลิ้ง
กรณีโจรต่างชาติเจาะระบบเอทีเอ็มของธนาคารออมสินในหลายพื้นที่ได้เงินไปกว่า 12 ล้านบาท เรื่องนี้ดูเหมือนจะเป็นเรื่องเฉพาะราย แต่หลังจากเวลาผ่านมาระยะหนึ่ง ทั้งบริษัท เอ็นซีอาร์ ซึ่งเป็นผู้ผลิตตู้เอทีเอ็ม หรือคนกลางอย่าง FireEye ซึ่งเป็นผู้ทำแล็บทดสอบระบบรักษาความปลอดภัยทางอินเทอร์เน็ตก็เตือนว่า มัลแวร์ ริปเปอร์ นี้สามารถที่จะแพร่ระบาดไปในระบบเอทีเอ็มได้ทุกตู้ ทุกยี่ห้อ หากผู้ดูแลระบบเผอเรอ
ทางบริษัท เอ็นซีอาร์ ออกรายงานผ่านเว็บไซต์ระบุเบื้องต้นว่า คนร้ายสามารถโจรกรรมข้อมูลเรื่องรหัสผ่านที่เกี่ยวข้อง แล้วเจาะเข้าสู่ระบบเครือข่ายเอทีเอ็มของธนาคารที่เป็นการเชื่อมต่อระหว่างระบบตู้เอทีเอ็มทุกแห่ง และเป็นการโจมตีเครือข่ายภายในของสถาบันการเงิน ซึ่งเมื่อลักลอบเข้าไปได้ แฮ็กเกอร์จะสามารถคัดลอกวิธีการจัดการของเซิร์ฟเวอร์ แล้วส่งมัลแวร์ไปตามตู้เอทีเอ็ม 
เมื่อมัลแวร์สามารถเข้าถึงเครือข่ายภายในของธนาคารได้ และปลอมตัวเป็นเซิร์ฟเวอร์อัพเดทเพื่อส่งมัลแวร์ไปติดตั้งในตู้ โดยตัวตู้ติดตั้งซอฟต์แวร์ SDMS 2.3.0 ของบริษัท InfoMindz เอาไว้ ซึ่งมัลแวร์ที่ทางเอ็นซีอาร์ตรวจพบ มี 3 รูปแบบ และมีเวอร์ชั่นหนึ่ง มีค่า MD5 เป็น15632224b7e5ca0ccb0a042daf2adc13
เอ็นซีอาร์ ยืนยันว่า ยังไม่พบว่ามีการโจมตีซอฟต์แวร์เวอร์ชั่นอื่น ส่วนการแก้ไขแนะนำให้ป้องกันเพิ่มเติมด้วยการจำกัดไอพีเซิร์ฟเวอร์ SDMS, จำกัดช่วงเวลาที่ส่งอัพเดทได้ ติดตั้งซอฟต์แวร์ VPN ในตู้เพื่อเชื่อมต่อกับเครือข่ายธนาคาร และมอนิเตอร์ตู้ที่การเชื่อมต่อหลุดไปเป็นเวลานาน